KOMISIJOS REGLAMENTAS (EB) Nr. 688/2006
2006 m. gegužės 4 d.
iš dalies keičiantis Europos Parlamento ir Tarybos reglamento (EB) Nr. 999/2001 III ir XI priedų nuostatas dėl galvijų užkrečiamųjų spongiforminių encefalopatijų ir nurodytos pavojingos medžiagos priežiūros Švedijoje
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 23 straipsnio pirmą pastraipą,
kadangi:
(1)
Reglamente (EB) Nr. 999/2001 nustatytos galvijų, ožkų ir avių užkrečiamųjų spongiforminių encefalopatijų (USE) priežiūros taisyklės.
(2)
2000 m. liepos 6 d. Europos Komisijos Mokslo iniciatyvinis komitetas (MIK) nusprendė, kad galvijų spongiforminių encefalopatijų (GSE) pasireiškimas vietinių galvijų populiacijoje yra mažai tikėtinas, bet tokia galimybė neatmetama. Remiantis ta nuomone, Reglamentas (EB) Nr. 999/2001 suteikia Švedijai galimybę taikyti leidžiančią nukrypti nuostatą, tiriant tik atsitiktinę jos teritorijoje atvestų, išaugintų ir skerdžiamų sveikų galvijų imtį. 2004 m. liepos mėn. priimtoje atnaujintoje nuomonėje dėl Švedijos geografinės GSE rizikos, Europos maisto saugos tarnyba (EFSA) pritarė požiūriui klasifikuoti Švediją II GGR (geografinės GSE rizikos) kategorijoje, t. y. nors mažai tikėtina, kad vietinių galvijų populiacija yra užkrėsta GSE sukėlėju, bet tokia galimybė neatmetama. Be to, Švedija galėjo pasinaudoti leidžiančia nukrypti nuostata, leidžiančia tam tikromis sąlygomis naudoti galvijų nugarkaulį ir nugarinio kamieno nervą. Tačiau Švedija niekada tos leidžiančios nukrypti nuostatos netaikė.
(3)
2006 m. kovo 3 d. Bendrijos etaloninė užkrečiamųjų spongiforminių encefalopatijų (USE) tyrimo laboratorija patvirtino pirmą GSE atvejį Švedijoje. Kadangi GSE pasireiškimo vietinių galvijų populiacijoje negalima daugiau laikyti mažai tikėtinu, nėra tikslinga Švedijai leisti taikyti leidžiančias nukrypti nuostatas, susijusias su sveikų skerdžiamų galvijų priežiūra ir amžiaus ribos nustatymu pašalinant galvijų nugarkaulį.
(4)
Todėl reikėtų atitinkamai iš dalies pakeisti Reglamentą (EB) Nr. 999/2001.
(5)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 999/2001 priedai keičiami taip:
a)
III priedo I dalies A skyriaus 2.3 punktas išbraukiamas;
b)
XI priedo A dalies 2 punkto antra pastraipa pakeičiama:
„Valstybės narės, Komisijai pateikdamos įtikinamus patvirtinamuosius įrodymus dėl atitinkamai a arba b punkto, gali prašyti leisti taikyti šią leidžiančią nukrypti nuostatą.“.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gegužės 4 d.